Sjamaan se fees van woorde | Netwerk24
Deur Joan Hambidge 10 April 2016 00:00
Dié bloemlesing toon die onvaspenbare Breytenbach in al sy gedaantes, skryf Joan Hambidge.
Die singende hand: Versamelde gedigte 1984-2014 deur Breyten Breytenbach. Uitgewer: Human & Rousseau. Prys: R400.
Die derde band van Breytenbach se versamelde gedigte het pas by Human & Rousseau verskyn. Dit heet Die singende hand wat die digter vir ons verduidelik op die agterblad: ­Henri Matisse, die Franse skilder, het by geleentheid verduidelik dat hy aanhou skilder tot die hand begin sing, sodat die hand mag sing. Die "bewegende ekke", sodat die hand vry mag omgaan met die woorde.
In die digter se woorde: " 'n Mens sou seker kon vra of die dans dan ophou wanneer die hand nie meer sing nie? Miskien bly daar tog naklanke, die herinneringe aan arabeske in die niet. 'n Mens moet in ieder geval nie te veel vra nie."
Hierdie bundel word tereg getipeer as laatwerk en nalaatwerk – in navolging van Helize van Vuuren se insigryke studies oor "laatwerk" soos gedefinieer deur ­onder andere Edward Said.
Hierdie bloemlesing bevat Verspreide gedigte, Soos die so, Nege landskappe van ons tye bemaak aan 'n beminde, Oorblyfsels: 'n Roudig, Papierblom, Lady One, Die windvanger, Oorblyfsel/Voice Over, Die beginsel van stof, Katalekte en Vyf-en-veertig skemeraandsange uit die eenbeendanser se werkruimte.
Verse praat onderlangs in bundel- en
in bloemlesingverband met mekaar soos die whisky in die vaatjie en ook buite bundelverband wanneer die familie, en veral die ouers, weer aangespreek word in pynlik-aangrypende verse.
Die struktuur van die lykdig volgens die Latynse voorskrifte word hier omvergewerp. Die besoek van die moeder as engel aan die vervloekte stad, New York, word behendig saamgedig . . .